Концерт
На овој је слици
једна вешта рука
нацртала мачке
целог комшилука,
како држе пробу
свог красног маука.
Витлају се чиле
од крова до крова,
раскидају санак
земаљских синова, -
ту ти има разних
и чудних гласова.
Ту ти има скале,
триле свакојаке, -
но, сачувај, Боже,
хармоније таке!
Али цртач мора бити
баш ђаволан прави,
јер ено пред мачке
још и ноте стави.
Тим је хтео на слику
шалу да намота, -
ко, бајаги, мачке не би
умеле без нота!